SL Uradni list Evropske unije C 317/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 317/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CAPPELLACCI DI ZUCCA FERRARESI“

EU št.: IT-PGI-0005-01324 – 26.3.2015

ZOP ( ) ZGO ( X )

1. Ime [ZOP ali ZGO]

„Cappellacci di zucca ferraresi“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.5 Testenine

3.2 Opis proizvoda, za katerega se uporablja ime iz točke 1

Testenine „Cappellacci di zucca ferraresi“ so sveže nadevane testenine, katerih tanko testo se pridobi iz mešanice moke navadne in trde pšenice ter jajc, nadev pa iz kuhanega mesa rumene buče sorte „violina“, ribanega sira in muškatnega oreščka.

Pri dajanju na trg morajo testenine „Cappellacci di zucca ferraresi“ imeti naslednje značilnosti:

Fizične lastnosti:

Oblika: okroglasta in prepognjena, posnema značilni kmečki slamnik.

Velikost: premer od 4 do 7 cm.

Teža: od 10 do 28 g.

Organoleptične značilnosti:

Zunanji videz: značilne rumene barve jajčnih testenin z močnejšimi odtenki ob nadevu zaradi vsebnosti rumenega mesa buče.

Notranji videz: rumene barve zrele buče.

Čvrstost testa: srednje, vendar se nagiba k mehkemu.

Okus: po tankem jajčnem testu z zaznavo nasprotja med sladkim okusom buče in slanim okusom sira ter pridihom muškatnega oreščka.

3.3 Krma (samo za proizvode živalskega izvora) in surovine (samo za predelane proizvode)

Po tradicionalnem receptu testenin „Cappellacci di zucca ferraresi“ se uporabijo naslednje sestavine za tanko jajčno testo in nadev:

Sestavine za tanko jajčno testo za 1 kg proizvoda:

Sestavine za 1 kg končnega proizvoda Mere (v gramih) Dovoljeno odstopanje (v gramih) Mešanica moke navadne pšenice tipa 00 in trde pšenice v različnih razmerjih, pri kateri prevladuje moka navadne pšenice 250 +/– 50 Jajca ali jajčni proizvod iz pasteriziranih rumenjakov in beljakov 165 +/– 20

Sestavine za nadev:

Sestavine za 1 kg končnega proizvoda Mere (v gramih) Dovoljeno odstopanje (v gramih) Meso rumene buče (Cucurbita Moschata, poznana pod imenom „violina“) 400 +/– 30 Nariban sir 122 +/– 40 Krušne drobtine 60 +/– 20 Muškatni orešček 3 +/– 1 Neobvezne sestavine so: Povprečne uporabljene mere sladkor po okusu

Uporaba barvil ali konzervansov je prepovedana.

3.4 Posebne faze proizvodnje, ki jih je treba izvajati na opredeljenem geografskem območju

Faze priprave tankega jajčnega testa, nadeva in postopkov pri izdelavi proizvoda morajo potekati na opredeljenem geografskem območju iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ker gre za občutljiv proizvod, je treba čim bolj omejiti morebitno tveganje za varnost in potrošnikovo občutenje kakovosti zaradi dodatne obdelave ter izpostavljenosti vplivom okolja in vremena, ki povzročata kvarjenje testa, nastanek razpok ali izločanje vode ter posledično večjo bakterijsko obremenitev in porjavitev nadeva (sprememba značilne oranžne barve v sivorjavo). Zato je proizvod treba tržiti v embalaži oziroma ga je treba pakirati na prodajnih mestih na zahtevo kupca ali predpakirati za neposredno prodajo. Da bi se ohranile fizične in organoleptične značilnosti testenin „Cappellacci di zucca ferraresi“, je treba opraviti postopke pakiranja najpozneje v 60 minutah po koncu faze proizvodnje.

3.6 Posebna pravila za označevanje proizvoda, za katerega se uporablja registrirano ime

Testenine „Cappellacci di zucca ferraresi“ se lahko tržijo pakirane ali razsute.

Tudi pri pakiranju ali predpakiranju razsutih testenin morajo biti na vidnem mestu isti podatki in isti elementi, ki so določeni za embalažo.

Proizvod, pakiran v zaščitni atmosferi, je treba nepredušno zapreti z varjenjem.

Neto teža proizvoda, ki se trži v embalaži, ne sme biti manj kot 100 g ali več kot 2 000 g.

Embalaža mora biti označena s simbolom EU za ZGO, napisom „Cappellacci di zucca ferraresi“ in naslednjimi dodatnimi podatki:

— ime ali naziv in naslov proizvajalca in/ali pakirnice,

— logotip proizvoda.

Logotip proizvoda je naslednji:

4. Jedrnata opredelitev geografskega območja

Območje proizvodnje testenin „Cappellacci di zucca ferraresi“ je celotno ozemlje pokrajine Ferrara.

5. Povezava z geografskim območjem

Območje se šteje za pravi žitorodni rajon bodisi zaradi zelo razširjenega gojenja pšenice bodisi zaradi navzočnosti številnih podjetij za proizvodnjo močnatih izdelkov. Na ferrarskem podeželju je tradicionalno gojen in razširjen tudi drugi proizvod, buča „violina“, ki jo slavijo na vaških praznikih (npr. praznik v Pontelangorinu od leta 1995 in praznik v Ostellatu od leta 1998) in na kateri se je razvila precejšnja predelovalna dejavnost. Na tem območju poteka proizvodnja posebnih testenin v skladu s tradicijo in kaže močno specializiranost in obrtno znanje, ki bistveno temeljita na ročni spretnosti in sta neizogibno povezana s človeškimi viri, ki jih je drugje le težko najti.

Testenine „Cappellacci di zucca ferraresi“ so si sčasoma pridobile velik sloves, ne le zaradi izvirnosti oblike, ki posnema starodavni slamnik kmetov na ferrarskem podeželju, ampak predvsem zaradi izrazitih organoleptičnih lastnosti. Sladokusci posebno cenijo njihov nadev, v katerem je čutiti nasprotje med slanim okusom sira in sladkim okusom buče sorte „violina“, katere meso ima značilno malo vlaken in se dobro shranjuje.

Uporaba buče v nadevu kaže njeno značilno gojenje na ferrarskem podeželju, ki je izpričano vse od leta 1570.

Poleg navedenih dejavnikov je treba omeniti ročno spretnost izvajalcev, ki se je oblikovala na tem območju. Ta je posebno opazna pri obdelavi buče in izdelavi proizvoda (položitev nadeva na kvadrat iz testenine in nadaljnja obdelava).

Testenine „Cappellacci di zucca ferraresi“ so poleg tega sad postopka za obdelavo jajčnega testa (oziroma sfoglie, tankega jajčnega testa), ki izhaja iz ravno tako davne tradicije, saj je bil opisan že leta 1549 v zbirki receptov „Banchetti composizione di vivande e apparecchio generale“ (Pojedine – sestava jedač in splošna priprava) Cristofora da Messisbuga, ki je bil strežaj pri vojvodih Este. Zato je omembe vredno, da se je ta proizvod kljub „siromašnemu“ nadevu iz buče štel za razkošno in ugledno jed, ki je bila vsekakor primerna, da so jo stregli ob uradnih priložnostih.

Sloves proizvoda je bistveno povezan ne le s častitljivim renesančnim izvorom, temveč tudi s prehranjevalnimi navadami Ferrarčanov, ki so od nekdaj znani kot veliki jedci buč. Pričanje o tem ponuja tamkajšnji zgodovinar Giuseppe Longhi v temeljnem delu „Le donne, i cavalier, l’armi, gli amori e… la Cucina ferrarese“ (Ženske, vitezi, orožje, ljubezni in … ferrarska kuhinja). Avtor piše o načinih življenja na podeželju vse do začetka osemdesetih let prejšnjega stoletja: „v družinah, ki si niso mogle privoščiti veliko, so bili ocvrtki iz bučnih cvetov skromna jed, ki je opojno in bogato dišala. […]. Uporaba buč ni več tako razširjena, so pa ostale testenine cappellacci. Cappellacci z nadevom iz buče in sira.“

Testenine „Cappellacci di zucca ferraresi“ so na široko poznane s tem imenom v vsakdanjem jeziku in v trgovini. Sloves značilnega ferrarskega proizvoda se je utrdil z ustaljeno in dokumentirano vključitvijo v pojedine ob velikih priložnostih skozi vse prejšnje stoletje (tako za praznike kot za slavnostna kosila z uglednimi gosti, kot npr. ob obisku predsednika države v Ferrari leta 1988).

Kulturno povezavo med testeninami „Cappellacci di zucca ferraresi“ in območjem dokazujejo tudi številne prireditve, ki so že več let posvečene temu proizvodu. Med temi gre omeniti vaški praznik teh testenin „Sagra dal Caplaz“ v zaselku Coronella v občini Poggio Renatico (FE) od leta 1989 in praznik buče in njenih testenin „Sagra della zucca e del suo cappellaccio“ v kraju San Carlo di Sant’Agostino (FE) od leta 2001, ki potekata v zadnji tretjini avgusta. Ta praznika sta tudi najpomembnejši priložnosti za počastitev in pokušnjo tega proizvoda.

Ime proizvoda se pojavlja vse od 19. stoletja v klasičnih ferrarskih kuharicah (Cucina pratica ferrarese (Praktična ferrarska kuhinja), 1896; Longhi, 1984; Iori Galluzzi Iannotta, 1987), v krajevnih gastronomskih vodičih (Ferrara, terra acqua e sapori (Ferrara, zemlja, voda in okusi), 2009) in gastronomskih vodičih na državni ravni (od Il Boccafina, 1967, naprej) ter na jedilnikih v restavracijah.

Sklic na objavo specifikacije

(drugi pododstavek člena 6(1) te uredbe)

To ministrstvo je sprožilo nacionalni postopek ugovora z objavo predloga za spremembo specifikacije proizvoda za ZGO „Cappellacci di zucca ferraresi“ v Uradnem listu Italijanske republike št. 25 z dne 31. januarja 2015.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.